ทุ่งบัวตอง ดอยแม่อูคอ อำเภอขุนยวม แม่ฮ่องสอน เริ่มบานแล้ว 30 % รอผู้มาเยือน
บรรยากาศของทุ่งบัวตอง บนดอยแม่อูคอ อำเภอขุนยวม จังหวัดแม่ฮ่องสอน ณ วันนี้ (1 พฤศจิกายน 2564) มีอากาศหนาวเย็น ราว 10 องศาเซลเซียส ขณะที่ดอกบัวตองเริ่มบานกว่า 30% แล้ว โดยดอกบัวตองจะบานเต็มที่เพียงระยะสั้นๆ ช่วงพฤศจิกายนถึงต้นเดือนธันวาคมเท่านั้น ขณะที่ความพร้อมของสถานที่ ทั้งจุดกางเต้นท์มีการเตรียมรับผู้มาเยือน มีทั้งหมด 3 โซนคือ  โซนที่ 1 ลานกางเต้นท์ ของวนอุทยานทุ่งบัวตอง จำนวน 200 เต็นท์  โซนที่ 2 ลานกางเต็นท์ ของ อบต.แม่อูคอ จำนวน 50 เต็นท์ และโซนที่ 3 ลานกางเต็นท์ ของ ผู้ประกอบการฯ จำนวน 20 เต็นท์สำหรับมาตรการรักษาความปลอดภัย วางกำลังเจ้าหน้าที่จากหน่วยงาน ซึ่งประกอบด้วย เจ้าหน้าที่ตำรวจสถานีตำรวจภูธรขุนยวม เจ้าหน้าที่วนอุทยานทุ่งบัวตองและเจ้าหน้าที่ อปพร. จาก อบต.แม่อุคอ คอยดูแล และอำนวยความสะดวกแก่นักท่องเที่ยวขณะที่ผู้ที่จะเดินทางเข้าชมทุ่งบัวตองดอยแม่อูคอ อำเภอขุนยวม จังหวัดแม่ฮ่องสอน มีข้อปฏิบัติเพื่อป้องกันโควิด-19 คือ เมื่อมาถึงด่านตรวจแม่อูคอ ต้องแสดงประวัติการฉีดวัคซีนป้องกันโรคโควิด-19 ครบ 2 เข็ม หรือตามหลักเกณฑ์ที่กระทรวงสาธารณสุขกำหนด หรือแสดงผลตรวจด้วยวิธี ATK หรือ ตรวจด้วยวิธี RT-PCR ที่ออกโดยสถานพยาบาลที่ได้รับการรับรองจากกระทรวงสาธารณสุข มีระยะเวลาไม่เกิน 72 ชั่วโมง กรณีผู้เดินทางอายุต่ำกว่า 12 ปี ซึ่งไม่อยู่ในเกณฑ์ได้รับวัคซีนป้องกันโรคโควิด-19 ให้ได้รับการยกเว้นการแสดงหลักฐานประวัติการได้รับวัคซีนและผลการตรวจโรคโควิด-19 หากไม่มีหลักฐานใดๆ หรือมีผลการตรวจเชื้อโควิด-19 แต่เกินระยะเวลา 72 ชั่วโมง ผู้เดินทางจะต้องเข้ารับการตรวจด้วยวิธี ATK ณ สถานที่อื่นที่จุดตรวจคัดกรองแห่งนั้นๆ เป็นผู้กำหนด โดยผู้เดินทางจะต้องเป็นผู้ออกค่าใช้จ่ายในการตรวจทั้งหมด  โดยจังหวัดแม่ฮ่องสอน ได้กำหนดเปิดงานเทศกาลดอกบัวตองบานบนดอยแม่อูคอ อย่างเป็นทางการ ในวันที่ 11 พฤศจิกายนนี้